Andreas Helgstrand havde både håbet og troet på, at dressurrytteren Carina Cassøe Krüth fik en medalje i holdkonkurrencen ved OL.

Det var en tydeligt skuffet Andreas Helgstrand, som TV2 Nord fangede i røret kort tid efter OL-holdfinalen i dressur. - Ja, det er sgu træls. Jeg må indrømme, at jeg havde troet på en anden- eller tredjeplads, sagde Andreas Helgstrand, der til daglig driver Helgstrand Dressage lidt uden for Vodskov. Han erkender, at konkurrenterne fra Storbritannien og USA red bedre på dagen, mens de tre danske ryttere skuffede lidt. - Men det stod ingen steder skrevet, at USA skulle overgå egne evner. Men det gjorde de, og red en flot sølvmedalje hjem, lød det både overraskende og anerkendende. Andreas Helgstrand er træner for den nordjyske dressurrytter Carina Cassøe Krüth, og han var meget tilfreds med hendes præstation. - Carina gjorde det rigtig godt. Jeg havde bestemt solgt den præstation inden OL. Onsdag gælder det den individuelle konkurrence i dressur, hvor både Carina Cassøe Krüth og Cathrine Dufour har kvalificeret sig. - Cathrine kan være i spil om medaljerne, hvis hun rider op til det, hun tidligere har vist. Og Carina kan komme i Top 10. Men det vil også være en superpræstation med så ung en hest og det er jo Carinas OL-debut. Det svarer jo til at komme i Top 10 i sit første Tour de France, lyder vurderingen fra Andreas Helgstrand.